# Handicapaftryk i finanslovsaftalen for 2021

Regeringen og dens støttepartier har lavet en aftale om finansloven for 2021. Aftalen skal ses i lyset af covid-19 situationen. Nedenfor er en gennemgang af elementer med relevans for handicapområdet.

Indhold

[Handicapaftryk i finanslovsaftalen for 2021 1](#_Toc58412019)

[Pulje til borgerrådgivere 1](#_Toc58412020)

[Afvikling af sagspukler i Ankestyrelsen 1](#_Toc58412021)

[Klippekort til mere ledsagelse til mennesker med handicap på bosteder 2](#_Toc58412022)

[Statstilskud til Udviklingshæmmedes Landsforbund 2](#_Toc58412023)

[Gratis psykologbehandling til 18-24-årige 2](#_Toc58412024)

[Støtte til oplevelser for mennesker med handicap m.fl. 2](#_Toc58412025)

[Landsdækkende udbredelse af headspace 2](#_Toc58412026)

[Styrkede ungdomsuddannelser 3](#_Toc58412027)

[Løft af FGU 3](#_Toc58412028)

[Styrket indsats for ordblinde og læse-, skrive- og regnesvage, herunder styrkelse af digitale kompetencer 3](#_Toc58412029)

[Løft til medierammen 3](#_Toc58412030)

|  |
| --- |
|  |

### Pulje til borgerrådgivere

Der er afsat 30 mio. kr. i 2021 og 35 mio. kr. årligt i perioden 2022-2024 til en ansøgningspulje, kommunerne kan søge med henblik på at ansætte en borgerrådgiver til bl.a. at rådgive og vejlede borgerne i kontakten med kommunen og føre tilsyn med kommunens administration.

*DH mener, at det er meget positivt, at kommuner, der i dag ikke har borgerrådgivere, motiveres til at ansætte uvildige borgerrådgivere. Udbredelsen af uvildige borgerrådgivere er en del af handicapbevægelsens socialpolitik. DH havde gerne set, at det var et krav for kommunerne at ansætte en uvildig borgerrådgiver. DH går i dialog med relevante parter for at sikre, at der bliver tale om uvildige borgerrådgivere og opfordrer samtidig DH lokalafdelinger til at arbejde for, at kommuner uden borgerrådgivere ansøger puljen.*

### Afvikling af sagspukler i Ankestyrelsen

Der er afsat 5 mio. kr. i 2021 til at understøtte arbejdet med at afvike sagspukler i Ankestyrelsen.

*DH mener, at det er positivt, at der afsætte midler til at afsætte sagspukler i Ankestyrelsen. Den gennemsnitlige sagsbehandlingstid er aktuelt 18,2 uger på social- og beskæftigelsesområdet. Ankestyrelsen har et mål om at nedsætte sagsbehandlingstiden til 13 uger i 2022. DH havde dog gerne set, at der blev afsat permanente midler til at nedsætte sagsbehandlingstiden mærkbart med en ambition om at nedsætte sagsbehandlingstiden til under de 13 uger.*

### Klippekort til mere ledsagelse til mennesker med handicap på bosteder

Der er afsat 16 mio. kr. i 2021 til en forsøgsordning med et klippekort, hvor borgere i målgruppen for ledsagelse bosat på bosteder i 2021 kan få ekstra timers ledsagelse til selvvalgte aktiviteter uden for hjemmet. Klippekortsordningen etableres på baggrund af øget mistrivsel og ensomhed hos målgruppen under Covid-19. Samtidig vil regeringen tage kontakt til kommunerne for at sikre, at de lever op til gældende forpligtelser.

*DH mener, at det er et grundlæggende problem, at mange mennesker i målgruppen for ledsagelse ikke får den ledsagelse, de har behov for og krav på. En problemstilling der også eksisterede før Covid-19. Derfor er en forsøgsordning med et klippekort for ledsagelse ikke en reel løsning på det grundlæggende problem.*

### Statstilskud til Udviklingshæmmedes Landsforbund

Der er afsat 3,7 mio. kr. årligt i 2021 til 2024 i statsligt tilskud til Udviklingshæmmedes Landsforbund (ULF).

*DH mener, at det er meget positivt, at ULF nu kommer på finansloven. ULF yder en vigtig daglig indsats for og af mennesker med udviklingshandicap, herunder bl.a. telefonrådgivning, sociale aktiviteter, ULF-ferie mv. ULF’s rådgivning, støtte og information af deres medlemmer har vist sig yderligere efterspurgt under Covid-19 pandemien samtidig med at organisationen er blevet udfordret af at måtte aflyse de fleste sociale aktiviteter og ferier.*

### Gratis psykologbehandling til 18-24-årige

Der kører i dag en forsøgsordning med gratis psykologbehandling til børn og unge med let til moderat depression eller angst. Den bliver nu gjort permanent. Samtidig udvides aldersgruppen, så tilbuddet nu gælder de 18-24 årige.

*DH mener, at da antallet af unge med psykiske vanskeligheder er stigende, så vi er glade for, at flere unge får et muligheden for et permanent og gratis tilbud.*

### Støtte til oplevelser for mennesker med handicap m.fl.

Der afsættes 500 mio.kr. til at støtte aktiviteter i oplevelsesindustrien for udsatte og sårbare borgere, herunder mennesker med handicap. Formålet er at fremme aktiviteter i oplevelsesindustrien og samtidig understøtte omsætning og beskæftigelse hos virksomheder og aktører i oplevelsesindustrien.

Der bliver to puljer. 250 mio.kr. er målrettet aktører i civilsamfundet og kan fx bruges til gavekort til oplevelser (fx restauranter, hoteller, biografer og forlystelsesparker). Yderligere 250 mio.kr. gives til kommunerne til at støtte lokale virksomheder og aktørers aktiviteter for borgerne i målgruppen.

*DH mener, at fokus på at ensomhed og isolation rammer mennesker med handicap hårdere end de fleste under COVID-19 er vigtig. Kombinationen af støtte til en kriseramt sektor og støtte til oplevelser for sårbare borgere er nyskabende og interessant. DH ser frem til at bidrage til udmøntningen.*

### Landsdækkende udbredelse af headspace

Rådgivningstilbuddet Headspace arbejder for at gribe unge med psykiske udfordringer i en tidlig fase. Der afsættes midler til at gøre tilbuddet landsdækkende.

*DH mener, at det er udmærket, at Headspace nu gøres til et tilbud, der dækker hele landet.*

### Styrkede ungdomsuddannelser

Ungdomsuddannelserne spiller en afgørende rolle i det danske samfund og er med til at sikre, at alle unge kommer godt videre i enten uddannelse eller beskæftigelse. I perioden 2021 - 2024 afsættes årligt 220 mio. kr. årligt til de gymnasiale uddannelser og 80 mio. kr. til erhvervsuddannelserne. Løftet svarer til omprioriteringsbidraget for 2019, så ungdomsuddannelserne får tilbageført omprioriteringsbidraget.

*DH mener, at det er positivt at ungdomsuddannelserne får tilbageført omprioriteringsbidraget. Det har stor betydning for uddannelsesinstitutionernes muligheder for at kunne tilbyde støtte til elever, der har brug for noget ekstra for at kunne gennemføre en ungdomsuddannelse, herunder elever med handicap.*

### Løft af FGU

De Forberedende Grunduddannelser er med til at sikre, at alle unge kommer godt videre efter grundskolen. FGU har haft en vanskelig begyndelse, og mange steder har der været udfordringer med de fysiske bygninger, it systemer mv. Der afsættes samlet set 120 mio. kr. i perioden 2021-2022 til en række tiltag målrettet institutionerne:

* De pædagogiske rammer på FGU: Der afsættes i alt 30 mio. kr. årligt i 2021-2022 til et løft af det inkluderende læringsmiljø og de pædagogiske rammer på de nye institutioner.
* Tilpasningsmidlerne til FGU: Der gives et ekstraordinært løft af tilpasningsmidlerne til FGU, som skal være med til at sikre de bedst mulige rammer om de nye institutioner og skal anvendes til at investere yderligere i tilpasningen af bygninger og lokaler. Der afsættes i alt 60 mio. kr. i 2021.

*DH mener, at FGU er et vigtigt tilbud, som en del unge med handicap benytter for at tilegne sig kompetencer til at kunne fortsætte i en ungdomsuddannelse. Det er derfor godt og nødvendigt, at der investeres i FGU og at der er fokus på at løfte det inkluderende læringsmiljø.*

Fra aftalen om ”stimuli og grøn genopretning”

### Styrket indsats for ordblinde og læse-, skrive- og regnesvage, herunder styrkelse af digitale kompetencer

Der afsættes 50 mio. kr. i 2021 til styrke indsatsen for ordblinde og læse-, skrive- og regnesvage. Indsatsen skal medvirke til at løfte de basale kompetencer hos både ledige og beskæftigede og samtidig forebygge og modvirke begyndende og aktuelle udfordringer på arbejdsmarkedet.

Der vil være en ansøgningspulje, som kan søges af kommuner, virksomheder, a-kasser, faglige organisationer, uddannelsesinstitutioner og brancheorganisationer mv.

*DH mener, at det er positivt at styrke indsatsen over for denne gruppe. Seneste analyse af beskæftigelsessituationen blandt mennesker fra Vive viser, at læse-skrive vanskeligheder er en stor udfordring på tværs af flere typer af handicap, og at der er større effekt af vanskelighederne for mennesker med handicap end for mennesker uden, når det kommer til beskæftigelse.*

### Løft til medierammen

Aftaleparterne annullerer de forudsatte besparelser på DR og tilfører medieområdet yderligere midler.

Der tilføres 120,4 mio. kr. i 2022, 260,3 mio. kr. i 2023, 392,6 mio. kroner i 2024 og 410 mio. kroner i 2025 til DR og øvrige medieformål. Desuden inviterer regeringen Folketingets partier til forhandlinger med henblik på at indgå en ny medieaftale.

*DH mener, det er positivt, at besparelserne på DR bliver annulleret, da DR som den største public service udbyder også leverer flest tilgængelige programmer. Derudover kan en ny medieaftale give mulighed for at udvide udbuddet af tilgængelighed til TV hos hhv. DR og TV2 Danmark.*